ธอส.โวผลงานดีที่สุดในแบงก์รัฐสามารถจ่ายโบนัสพนง.6.5เดือน
ธอส.โวได้กรรมการทำงานดี จนมีกำไร จ่ายโบนัสพนักงานได้ 6.5 เดือน แถมยังนำรายได้ส่งเข้าคลังกว่า 2,200ล้านบาท
29 เม.ย. 2553

ธอส.โวได้กรรมการทำงานดี จนมีกำไร จ่ายโบนัสพนักงานได้ 6.5 เดือน แถมยังนำรายได้ส่งเข้าคลังกว่า 2,200ล้านบาท 
นายนริศ ชัยสูตร ประธานคณะกรรมการธนาคารอาคารสงเคราะห์ เปิดเผยว่า  ตามที่สำนักงานตรวจเงินแผ่นดินได้รับรองงบการเงินของ ธอส. ประจำปี 2552 แล้ว ซึ่ง ธอส. มีกำไรสุทธิ ก่อนหักโบนัส 5,620 ล้านบาท คาดว่าจะสามารถนำส่งเป็นรายได้แผ่นดิน  40 % ของกำไรสุทธิก่อนหักโบนัส คิดเป็นเงิน 2,248 ล้านบาท
ทั้งนี้ ที่ผ่านมา ธอส.ได้นำส่งรายได้แผ่นดินงวดแรกไปแล้ว 835 ล้านบาท คาดว่าจะนำส่งเพิ่มอีกจำนวน 1,412 ล้านบาทในช่วงหลังจากนี้
“ยอมรับว่าในช่วงปี 2552 ที่ผ่านมา ธอส. เจอปัญหาหนักมาก ทั้งด้านเศรษฐกิจและการบริหารภายใน ทั้งเรื่องการวางระบบคอร์แบงก์กิ้ง และการทุจริตของพนักงาน แต่ด้วยความเอาใจใส่ของคณะกรรมการธนาคาร ฝ่ายบริหารและพนักงาน  ที่ได้ร่วมมือกันทำให้ฝ่าฟันวิกฤตของธนาคารไปได้ ทำให้ ธอส. สามารถมีรายได้นำส่งแผ่นดินแล้ว ยังเพียงพอที่จะจ่ายโบนัสในกับพนักงานที่ช่วยกันทุ่มเททำงานในปีที่ผ่านมาได้ถึงคนละ 6.5 เดือน  ถือว่าดีที่สุดในบรรดาธนาคารรัฐด้วยกัน” นายนริศกล่าว
สำหรับผลการดำเนินงานของ ธอส. ในปี 2552 ที่ผ่านมาว่า ธนาคารมีสินทรัพย์รวมกว่า 6.92 แสนล้านบาท เพิ่มขึ้น 4.28% เมื่อเทียบกับปีก่อน และได้ปล่อยสินเชื่อใหม่ให้แก่ประชาชนลูกค้ารายย่อยได้ทั้งสิ้น1.62 แสนบัญชี เป็นเงินทั้งสิ้น 1.02 แสนล้านบาท หรือคิดเป็นสินเชื่อเฉลี่ยรายละ 6.34 แสนบาท โดยมีหนี้ที่ไม่ก่อให้เกิดรายได้ (เอ็นพีแอล ) ที่ไม่รวมลูกหนี้ดำเนินคดีรอรับคืนกว่า  5.86  หมื่นล้านบาท คิดเป็น 9.38% ของสินเชื่อรวม ซึ่งลดลงจากปลายปี 2551 ที่มีเอ็นพีแอลจำนวน 6.29 หมื่นล้านบาท บาทหรือ 10.56%